ประกันภัยเมียนมาโอกาสใหม่รอ"ชิงเค้ก"
ภายใต้การปฏิรูปสังคมและเศรษฐกิจของเมียนมา ทำให้หลายธุรกิจเติบโตขึ้นอย่างรวดเร็ว
24 ส.ค. 2558

โดย...ตะวัน หวังเจริญวงศ์
ภายใต้การปฏิรูปสังคมและเศรษฐกิจของเมียนมา ทำให้หลายธุรกิจเติบโตขึ้นอย่างรวดเร็ว ธุรกิจประกันภัยเองก็เริ่มเติบโตเป็นลำดับ จนอาจกลายเป็นโอกาสของทุนไทยในอนาคต
หม่องหม่องเต็ง รมช.คลังเมียนมา กล่าวในงานสัมมนาการกำกับดูแลธุรกิจประกันภัย จัดโดยกรมกำกับดูแลการเงิน (เอฟอาร์ดี) ร่วมกับบริษัท เมืองไทยประกันชีวิต ว่า ปัจจุบันอุตสาหกรรมประกันภัยเมียนมากำลังอยู่ระหว่างการเปลี่ยนแปลง โดยตั้งแต่ราวปี 2556 ได้เริ่มเปิดเสรีธุรกิจประกันภัยทยอยมอบใบอนุญาตให้ภาคเอกชนท้องถิ่น จากเดิมที่ธุรกิจประกันภัยดำเนินการโดยรัฐวิสาหกิจ บริษัท เมียนมา อินชัวรันส์ เพียงรายเดียวเท่านั้น จนปัจจุบัน มีทั้งสิ้นรวม 13 ราย 
ต่อมา ในปี 2557-2558 ก็ได้ออกสินค้าประกันภัยใหม่ๆ รวมถึงแก้ไขกฎระเบียบ กฎหมายธุรกิจประกันภัย อย่างต่อเนื่อง เช่น การอนุญาตให้บริษัทประกันเพิ่มการพิจารณาประกันจาก 5 หมื่นเหรียญสหรัฐ เป็น 5 แสนเหรียญสหรัฐ ความเปลี่ยนแปลงดังกล่าวจึงทำให้เมียนมาต้องให้เพื่อนบริษัทประกันภัยต่างชาติ เข้ามาแบ่งปันประสบการณ์ธุรกิจ เพื่อเป็นแนวทางการปรับตัวของเอกชน รวมถึงกรมกำกับดูแลการเงิน ซึ่งเป็นหน่วยงานใหม่ที่เพิ่งจัดตั้งขึ้นเมื่อปี 2557 
กีเดช อนันต์ศิริประภา ผู้อำนวยการสมาคมประกันวินาศภัยไทย วิเคราะห์ว่า ก่อนเปิดเสรีธุรกิจประกันภัยในเมียนมาน่าจะมีมูลค่าอยู่ที่ 2,000-3,000 ล้านบาทแล้ว แม้ปัจจุบันจะยังไม่มีการเก็บข้อมูลที่ชัดเจน แต่คาดว่ายังคงเติบโตปีละไม่ต่ำกว่า 10-20% เนื่องจากฐานมูลค่ายังค่อนข้างต่ำหากเทียบกับไทย ปัจจุบันมูลค่าธุรกิจประกันภัยไทยอยู่ที่ 1-2 แสนล้านบาทแล้ว
ทั้งนี้ ธุรกิจประกันชีวิตและประกันวินาศภัยของเมียนมายังอยู่รวมกัน และยังอยู่ในขั้นที่ต้องสร้างความรู้ความเข้าใจให้แก่ผู้บริโภคเพิ่มเติม การเปิดเสรีให้ชาวต่างชาติเข้ามาลงทุนยังไม่เต็มรูปแบบ มีการมอบใบอนุญาตดำเนินการธุรกิจประกันภัยให้แก่ชาวต่างชาติเพียง 3 ราย และเป็นใบอนุญาตแบบจำกัดพื้นที่คือ สามารถดำเนินการได้เฉพาะในเขตเศรษฐกิจพิเศษติละวาเท่านั้น โดยบริษัทที่ได้รับใบอนุญาตเป็นบริษัทจากญี่ปุ่น
“สิ่งที่ไทยทำได้ตอนนี้คือ การเข้ามาให้ความรู้กับหน่วยงานกำกับดูแลของเขา เชื่อว่าหากมีการเปิดเสรีให้แก่ชาวต่างชาติ ไทยในฐานะที่เป็นพันธมิตรกับเมียนมาก็น่าจะได้รับโอกาสเป็นบริษัทแรกๆ”
พิษณุ สุวรรณะชฎ เอกอัครราชทูตไทย ณ กรุงย่างกุ้ง บอกว่า ธุรกิจประกันภัยที่นี่ไม่ใช่เรื่องใหม่ เพราะเมียนมาได้จัดตั้งรัฐวิสาหกิจธุรกิจประกันภัยตั้งแต่ปี 2495 แต่ไม่กี่ปีมานี้ เมียนมากำลังเปลี่ยนแปลงอย่างก้าวกระโดด มีการปรับปรุงโครงสร้างพื้นฐานหลายด้าน เพื่อปฏิรูปสังคมและเศรษฐกิจไปสู่ความเจริญรุ่งเรือง รวมถึงการปรับปรุงโครงสร้างธุรกิจประกันภัยให้มีประสิทธิภาพมากขึ้นด้วย
“สิ่งที่เราเห็นจากความเปลี่ยนแปลงในช่วงไม่กี่ปีนี้มี 3 เรื่อง คือ 1.ธนาคารท้องถิ่นเริ่มหันมาทำธุรกิจประกันภัยเพิ่มขึ้น 2.มีความพยายามเพิ่มขีดความสามารถในธุรกิจประกันภัย และ 3.การพัฒนาเศรษฐกิจ การสร้างตึกสูงจำนวนมาก ทำให้เอกชนต้องการคนมาค้ำประกันความเสี่ยง ธุรกิจประกันภัยจึงมีแนวโน้มเติบโตขึ้น”
ทั้งนี้ เมียนมาใช้เรื่องการลงทุนธุรกิจไปต่อยอดเรื่องอื่น เช่น กรณีญี่ปุ่นได้ใบอนุญาตธุรกิจประกันภัยในเขตเศรษฐกิจติละวา เนื่องจากเป็นผู้พัฒนาเขตเศรษฐกิจดังกล่าว ดังนั้น ในอนาคตธุรกิจไทยก็มีโอกาสได้รับใบอนุญาตดำเนินธุรกิจประกันภัยในเขตเศรษฐกิจพิเศษทวาย
อย่างไรก็ดี สำหรับการเปิดให้ชาวต่างชาติเข้ามาลงทุนธุรกิจประกันภัยในลักษณะร่วมทุนกับบริษัทท้องถิ่น หรือลงทุนได้เอง 100% นั้น คงต้องรออีกระยะหนึ่ง เนื่องจากรัฐบาลน่าจะรอจนกว่าธุรกิจประกันภัยท้องถิ่นแข็งแรงกว่านี้ก่อน จึงจะเปิดโอกาสให้ชาวต่างชาติเข้ามา
เบื้องต้นหน่วยงานภาครัฐและธุรกิจประกันภัยไทยสามารถเข้ามาฝึกอบรม แลกเปลี่ยนความรู้กับธุรกิจท้องถิ่นก่อนได้ เพื่อให้ธุรกิจประกันภัยในเมียนมาแข็งแรงขึ้น เกิดความร่วมมือระหว่างกัน ไม่ใช่แค่เพื่อประโยชน์ระดับทวิภาคี แต่เพื่อประโยชน์ของทั้งภูมิภาค
สาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต บอกว่า ประชาคมอาเซียนถือเป็นโอกาสอย่างมากสำหรับธุรกิจประกันภัยไทย เนื่องจากมีประสบการณ์ด้านประกันชีวิตและประกันวินาศภัยมายาวนาน มีสินค้าหลากหลาย และคนไทยเองก็ทำประกันพื้นฐานมากที่สุดในอาเซียน
“ครึ่งบนและครึ่งล่างของอาเซียนมีประชากรกลุ่มละ 300 ล้านคน เป็นโอกาสที่น่าสนใจ แม้ครึ่งล่างอาจมีคู่แข่งต่างชาติเยอะ แต่ก็ยังมีโอกาส”
ปัจจุบันเมืองไทยประกันชีวิตเข้าไปตั้งสำนักงานผู้แทนในเมียนมาเป็นประเทศแรกตั้งแต่วันที่ 1 ก.ย. 2557 เพื่อเป็นศูนย์กลางการให้บริการข้อมูล คำปรึกษา แนะนำเครือข่ายสำคัญด้านประกันชีวิต รวมถึงวางโครงสร้างระบบ ประเภทประกันชีวิตและผลประโยชน์แก่ประชาชนผู้ประกอบการ และหน่วยงานภาครัฐของเมียนมา รวมถึงเคยเข้ามาอบรม เช่น การทำตลาด และการจัดการสินไหมมาแล้ว 3 ครั้ง
หากเมียนมาเปิดให้ต่างชาติลงทุนด้านประกันภัยได้ เมืองไทยประกันชีวิตจะใช้วิธีจับมือกับพันธมิตรท้องถิ่น เนื่องจากประกันภัยเป็นธุรกิจที่ต้องเห็นหน้ากันและกัน ควรพึ่งพาคนท้องถิ่น โดยจะเลือกพันธมิตรที่พร้อมในธุรกิจนี้อยู่แล้ว